ming030890/wiki-yue-high-quality huggingface dataset:
曾志偉

曾志偉，MH（英文：Eric Tsang，廣東江門人，1953年4月14號—），人稱「獎門人」，係香港知名電影導演、演員、電視節目主持人同電視台高級管理人員。

生平
曾志偉後生嗰陣係個職業足球員，後來加入咗電影圈，由龍虎武師做起，變成咗電影導演。喺1980年代香港電影圈興旺嗰陣，曾志偉開始成日都喺電影度亮相。由於佢外形比較滑稽，所以多數都演搞笑角色，好似《最佳福星》同埋《富貴逼人》。因為佢演出多，又做編導，所以佢響電影圈有好高知名度。
曾志偉喺1990年俾亞洲電視重金禮聘主持搞笑節目，同林敏驄一齊主持《開心主流派》，無耐佢又俾無綫電視挖角，主持咗《超級無敵獎門人》系列。呢個節目最高曾經有三十九點收視點，所以曾志偉亦都幾乎年年都主持呢個節目。

出任無綫電視高層(2021年起)
2021年1月，曾志偉出任無綫電視副總經理（綜藝、音樂製作及節目）；同年9月27號升任「總經理（節目內容營運）」。
曾志偉上任後，曾經表示TVB嘅強項係合家歡市場，節目適合8個月至88歲，內容唔走偏鋒，唔教壞細路。佢又引入咗唔少外援參與電視劇製作，希望為製作帶來改變，其中葉念琛主理嘅《美麗戰場》同埋王晶主理嘅《一舞傾城》，都加入咗唔少強姦戲嘅元素，前者蔣家旻角色被強姦嘅劇情，長達兩分鐘，比起平時劇集嘅一秒強姦戲長好多，甚至成為《東張西望》宣傳劇集嘅重點。另外，曾志偉亦喺自己主持嘅節目《開心無敵獎門人》入面，向《聲夢》學員用嘴「接財神」 ，被一啲網民批評教壞細路。

慈善
曾志偉同戚美珍合作投資香港社會企業嘅素食餐廳，重搵咗香港慈善團體龍耳請聽障人士做嘢。由於佢好積極咁幫聽障人士搵工，喺2011年4月3日，《平等機會委員會》同埋《香港失明人互聯會》一齊頒咗《無障礙英雄》嘅榮譽畀佢。

政治
曾志偉喺香港親中陣營人士，曾經擔任唔少中國共產黨旗下組織機關嘅成員。
2006年11月，曾志偉成為中國文學藝術界聯合會首批港澳會員。2007年1月，曾志偉當選廣州市政協委員。2011年1月，曾志偉當選廣東江門市政協常委。不過，由於檔期衝突等原因，曾志偉曾經連續四年缺席江門政協會議，被共青團中央機關報《中國青年報》點名批評「成日請假，有乜資格做政協委員？」。 2015年2月5號，曾志偉表示已致電請辭江門市政協常委一職，並對此表示歉意。
喺2016年，佢成為香港特别行政區選舉委員會體育、演藝、文化及出版界（演藝小組）委員。之後，佢有份提名林鄭月娥參與2017年香港行政長官選舉。
2020年，北京未經諮詢或香港人同意而強行訂立《香港國家安全法》（當時惹起泛民主派一致負評），而去到5月29號，曾志偉亦有份參與一份文化演藝界支持《港區國安法》嘅聯署。但係，有關聯署之後被踢爆係一份老作嘅聯署，其中名單上嘅張寶華、徐熙媛、李巧靈同蔣志光矢口否認有份參與，而陳汝騫就响2019年釘蓋。
喺2021年9月，佢成為香港特别行政區選舉委員會委員(有關全國性團體香港成員的代表)。2022年，佢喺李家超無提政綱嘅情況下，有份提名李家超參與2022年香港行政長官選舉。

2006年無綫台慶
喺2006年嘅TVB萬千星輝賀台慶，曾志偉向鄭嘉穎作出一啲不雅動作，俾市民向廣播事務管理局投訴。

2006年《歡樂滿東華》公開性騷擾鄭希怡等多名女藝人被批評
喺2006年嘅《歡樂滿東華》入面，為咗籌款，鄭希怡同錢嘉樂一齊表現「空中飛人」，但過程入面發生意外，鄭希怡嘅褲被扯落嚟，當住全港觀眾露出黑色內褲。事後曾志偉公然話要睇「有冇得慢鏡睇多次？」，備受非議，容祖兒暗指佢無惻隱之心，就連譚詠麟都揶揄佢，問佢喺咪想再被人扑頭，又幫佢諗咗個新法號「永不覺悟」。最終曾志偉要公開道歉。
另外，曾志偉亦被指嘅同一節目入面胸襲陳文靜同埋對周家怡抽水。

被指控強姦藍潔瑛
有訪問影片喺2013年公開於互聯網，其中嘅已故藝人藍潔瑛講述自己早年被兩個「影壇大哥」強姦，當時外界反響極大；被指控者為在生嘅曾志偉同已故嘅鄧光榮，由於有啲版本嘅關鍵部分消咗音，曾經引致成龍被誤會為兩者之一。事件喺2018年初再被攞出嚟討論，有「模特兒教母」之稱嘅韓穎華仲實牙實齒話係曾志偉強姦藍潔瑛，但曾志偉發表聲明否認，仲控告對方誹謗。

武肺第一波疫情期間違反限制令
2020年2月16號喺武漢肺炎香港疫情肆虐期間，曾志偉曾經同一啲前度或現役嘅警務人員，包括朱經緯、警務處處長鄧炳強、總警司謝振中、仲有多名藝人包括成龍、譚詠麟、方中信等，出席香港明星足球隊晚宴，違反限制令，而晚宴嘅短片同照片，之後喺網上瘋傳，並惹嚟泛民主派支持者熱議。

就港姐報名人比人恥笑醜樣一事出律師信
2022年係港姐競選50周年，當中有啲人覺得好多報名人質素的確冇眼睇，因為咁，而比林作用「豬扒」嚟形容，即係恥笑佢地樣衰。無耐後，觸起左身為無綫電視高層嘅佢嘅神經，直接出律師信比講事實嘅林，仲話咁係「維護港姐尊嚴」。

嘴對嘴舓陌生女摩度
2022年9月30號嘅一個可能同魚子醬鑒賞班有關嘅晚宴，有個慶祝黎峇菈生日嘅環節，期間曾志偉有啲唐突噉樣，嘴對嘴舓咗對方一啖，紀錄該過程嘅影片經互聯網公開咗，坊間有唔少人睇咗之後批評曾志偉抽人哋水唔啱。當時在場嘅黃英豪後來形容，自己覺得嗰道嘅氣氛跟住變得唔妥，於是啦啦啉走人。曾志偉後來話自己唔識得黎峇菈。黎峇菈冇就此對外投訴，佢嘅社交媒體户口顯示自己跟住嗰幾日過得開心。

雜項
响2017年4月，有段影片經互聯網流傳，其中有個睇落好似曾志偉嘅人赤祼跳舞，似乎飲醉咗酒；佢個仔曾國祥向東網話嗰個唔係曾志偉。
香港英籍華人網絡

香港英籍華人網絡，英國親中派華人組織，2016年成立，受到香港中聯辦嘅支持，主要領導人物包括李貞駒、梁日昌等。

政治立場
佢哋係一個親中派組織，得到香港中聯辦支持，例如喺2016年嘅新春酒會入面，就得到中聯辦官員、親中派立法會議員黃定光、香港大學法律學院憲法學教授陳弘毅同埋其他親中派人士嘅讚賞同支持。
栓式槍機

栓式槍機（英文：Bolt action）係一種手動槍機，即係指靠直接手動操縱槍栓拉柄（英文：Cocking handle）郁動槍栓運作嘅槍機。用栓式槍機嘅槍大部分都係步槍，不過有啲霰彈槍同手槍都用栓式槍機。
徐少強

徐少強（Norman Chui，1950年10月16號—2024年9月1號），係廣東新會人，香港演員同武術指導，扮演武俠片大俠最出名。

生平
佢係喺邵氏拍電影出道，後來加入亞洲電視嘅前身「麗的電視」。1979年佢演咗劇集《天蠶變》出咗名，幾年間紅到台灣。但佢拍拍下《天蠶變》就同電視台不和，俾人換角，最後重喺1980年俾亞視解約。
雖然係咁，徐少強後尾仍然不時返亞視拍戲，差唔多從未喺無綫電視演過戲。佢仍然有拍電影，最為人熟悉嘅係周星馳部電影《武狀元蘇乞兒》。
由於九十年代尾港產片市道一直唔好，亞視又年年蝕錢少咗拍劇，由嗰陣開始直至徐少強喺2024年過身之前，佢多數喺大陸拍戲。

個人
徐少強有三次婚姻，總共有三仔兩女。喺亞視嗰陣，徐少強重係喺第二段婚姻期間，曾經同嗰陣未成年嘅女藝人雪梨搞婚外情，兩個人生咗一仔（徐偉棟）一女（徐頴堃）。
佢大仔徐梓耀，係香港多媒體創作人。
佢二仔徐偉棟，係加拿大温哥華新時代電視節目主持人。
佢三女徐頴堃，係香港藝人。
徐少強2005年娶咗一個後生過去三十年嘅中國大陸舞蹈員孟雨軒，兩個人生咗一女一仔。徐少強過身之後，第三任老婆同佢辦身後事期間，懷疑因為傷心過度而心臟病發過身，終年43歲。
歐陽應慈

歐陽應慈（Au Yeung Ying Tsz，花名細九仔，1969年8月29號—）係香港一退咗役嘅足球員，司職右後衛或者中場。效力過南華足球隊、快譯通、晨曦體育會等香港甲組足球聯賽球隊。
永井建子

永井建子 （日文片假名：ながい けんし Nagai Kenshi ，1865年10月27號—1940年3月13號（慶應元年九月初八昭和15年））係大日本帝國軍人同作曲家。陸軍軍樂隊第六代隊長。
喺廣島縣佐伯郡石内村(今廣島縣佐伯區五日市町)。 他曾經嘅1895年參加過威海衞戰爭，曾創作《元寇》、《雪之進軍》、《步兵的本領》等出名嘅日本軍歌。
永井建子嘅明治42年（1909年）擔任日本一等陸軍首席。除咗軍歌之外，佢仲作咗好多歌劇、歌曲、校歌。
1865年，喺經營寺子屋出生，係永井日太郎嘅仔。
1878年，擔任陸軍軍樂隊初級軍樂師。
1880年，佢以優異成績畢業，分到陸軍樂隊。
1886年，同寺西良結婚。
1891年，擔任軍樂部副主任。
1894年，以第二軍司令部附屬軍樂隊隊員參加甲午戰爭。
1895年，參加威海衞作戰，佢根據軍事經驗作咗《雪之進軍》。
1901年， 任命為陸軍軍樂學校學生隊長
1903年，佢去咗法國留學，擔任音樂助理總監。1904年返到日本後，擔任陸軍戶山學校軍樂團音樂總監。
1905年，嘅日比谷公園音樂廳指揮咗第一場嘅音樂會。
1909年，擔任一等陸軍音樂首席。(喺軍樂隊少校職位設立之前，一等陸軍音樂首席一直係軍樂隊中嘅最高軍階。)
1910年，為咗參加日英博覽會，率領部下35人去咗倫敦。世博會主席亞瑟王子向永井頒發咗優秀獎，同埋授予永井紀念銀指揮杖。12月永井回國。
1911年， 亞瑟王子在日英展上表彰佢在音樂方面嘅成就，贈送了一塊銀牌。
1915年，佢被調任預備役。之後，一直連任做廣帝國戲院西樂部主任等職務。
1923年，關東大地震後返咗廣島，定居嘅廣島市古田町古江（即係而家嘅西區古江）。
1940年去世，享年74歲。

紀念
喺臼山八幡神社，刻有永井建子紀念碑同埋出生地紀念碑。
森本佑子

森本佑子（1974年1月6號—）係日本足球員，曾經喺1993～1998年間為日本女子足球代表隊出場10次，入咗2球。
1月12號

1月12號係公曆年嘅第12日，離年尾重有353日（閏年354日）。
<< - 1月 - >>



大件事
1853年：太平天國嘅軍隊攻佔咗武昌。
1922年：香港海員不滿人工太低，發動罷工。
1947年：以色列同埋埃及開始講和，第一次中東戰爭完咗。
1950年：英國皇家海軍潛艇「威猛號」撞沉。
1967年：73歲嘅心理學教授James Bedford成為首個以人體冷凍技術冷藏，旨望第日可以番生嘅人。
1993年：中銀香港成為咗匯豐銀行同埋渣打銀行之後嘅香港第三間發鈔銀行。
2001年：香港政務司司長陳方安生宣佈响當年4月提早退休。
2005年：歐洲議會通過歐盟憲法。
2008年：第七屆中華民國立法委員選舉舉行投票，泛藍攞到113席中嘅85席（四分之三多數），民主進步黨只攞到27席，民進黨主席陳水扁宣布辭去黨主席職務唔撈。
2010年：中華民國立法院三讀通過《行政院組織法》修正案，行政院會喺民國101年（2012年）1月1號起，由現有嘅三十七個部會整併為十四部、八會、三獨立機關、一行、一院、二總處29個組織。
2010年：百度域名俾伊朗網軍入侵，造成連續8個鐘頭入唔到百度，係百度2003年成立以來最嚴重嘅伺服器故障案。
2010年：加勒比島國海地首都太子港發生黎克特制7.0級地震，造成海地總統府、醫院損壞，當地估計有高達二十萬人死亡。
第二語言磨蝕

第二語言磨蝕係指一個人學咗隻 L2 之後用得唔夠，然後慢慢噉喪失用嗰隻 L2 嘅能力。

背景
内文：第二語言習得
睇埋：記憶同遺忘
認知心理學上嘅研究表明咗，記憶係需要持續噉用先至會維持得到嘅：如果有一件記憶，個人唔會定時噉攞嚟用，佢通常就會慢慢噉遺忘呢件記憶，呢個諗頭就係所謂嘅記憶衰變理論。SLA 必然會涉及記憶—人要學 L2 就需要記住隻 L2 嘅文法規則同埋生字，呢啲記憶理應都會隨時間而「衰變」，用得唔夠就會開始被遺忘。喺實證研究上，語言學家已經觀察到噉嘅現象，觀察啲學生隨時間嘅變化，發現啲學生如果唔持續噉用 L2（尤其係會同時要求收訊同傳訊嘅現實對話），時間一耐就會開始唔記得有關 L2 嘅知識。第二語言磨蝕就係指
「
停止使用 L2 一排之後，開始喪失使用 L2 嘅能力
」
嘅現象。

研究
有好多 SLA 同語言教育工作者都致力研究第二語言磨蝕呢種現象，想知有咩因素會影響磨蝕嘅發生率，同埋係有啲咩方法可以阻止磨蝕。
順帶一提，呢系列研究亦都帶出咗「某啲語言知識比較難遺忘」嘅諗頭—研究指，整體嘅 L2 知識衰退到咁上下就唔會再衰退，而呢啲淨低嘅知識可以維持成廿幾年咁耐，而且仲有多份研究反映，生字（同文法比較嚟）比較容易出現磨蝕嘅情況。
3D 電腦圖像

3D 電腦圖像（粵拼：saam1 di1 din6 nou5 tou4 zoeng6）會係要電腦處理一啲三維嘅電腦圖像。呢啲圖像會要求部電腦記住三維嘅訊息，即係長度、闊度、同高度－相比之下，二維嘅圖像淨係使部電腦記住一幅圖像長度同闊度。三維電腦圖像嘅處理會用到一啲二維圖像會用嘅技術（例如記顏色嘅方法），但又會涉及一啲二維圖像唔需要嘅技術，例如係彩現（睇下面）噉。

三維模型
内文：三維模型
三維模型（3D model），或者叫「立體模型」，係指一個（對於部電腦嚟講）用數字呈現嘅三維物體。三維模型可以用自動或者手動嘅方法整：有研究者會用一啲架生掃描一件真實嘅物件，再將啲數據傳去部電腦嗰度，等部電腦計算出個三維模型嘅樣，例如個掃描器嘅感應器可以射啲波出嚟，喺每一點嗰度量度吓「啲波射出去嘅時間」同「返到個感應器度嘅時間」之間差幾遠，噉就可以知道喺每個點度件物件嘅表面離個感應器幾遠，跟手將呢個數據傳過去部電腦，就係有關件物件嘅形狀嘅數據；另一方面，研究者又有得手動噉整啲 3D 模型出嚟。舉個簡單嘅例子說明，以下呢段 VRML 原始碼（VRML 係一種廿世紀常用嘅程式語言，專門用嚟整立體模型）代表咗一個喺一條好幼嘅藍色圓柱上面嘅紅色球體（即係好似珍寶珠噉嘅形狀）：
Shape {     // 整一件物體出嚟。
   geometry Cylinder {    // 設佢形狀係「圓柱體」。
      radius 0.1
      height 3.0}    // 碌圓柱嘅高度係 3.0 個單位，但係半徑得嗰 0.1 個單位－係一碌好幼嘅圓柱。
   appearance Appearance {
      material Material { diffuseColor 0.1 0.1 0.9 }     // 設佢色水係藍色。
   }
}

Transform {     // 整一件新物體
   translation 0 2.5 0     // 將佢移去第一件物體 2.5 單位噉高嘅高度。
   children [
      Shape {
         geometry Sphere { radius 1 }     // 設佢形狀係「球體」，半徑係 1 個單位。
         appearance Appearance {
            material Material { diffuseColor 1 0 0 }     // 設佢色水係紅色。
         }
      }
     ]
}
呢段碼係一個簡單嘅例子，一啲複雜啲嘅模型－好似係一個人類角色嘅立體模型－閒閒地可以有成幾千幾萬行呢啲噉嘅碼。

多邊形網格
内文：多邊形網格
多邊形網格（polygon mesh）係常用嘅三維模型。呢啲模型會用類似上面嗰段 VRML 碼噉嘅程式語言，話俾部電腦聽個模型有幾多個角（vertex）、每隻角嘅位置坐標、每兩個角之間有冇邊（edge）、同埋（如果有）塊表面係乜嘢色水呀噉。當個用家要睇個三維模型嗰陣，部電腦就會即場砌返個模型出嚟，再考慮個用家由乜嘢角度睇緊個模型，計出最後個平面影像應該係點嘅樣。廿一世紀開始嘅電腦運算能力勁到可以俾個用家即場改變觀察角度，即刻以肉眼睇唔到嘅速度計出由呢個新角度睇個模型會係乜樣，等個用家可以自由噉。
好似係以下呢個立方體嘅立體模型噉：
上圖所示嘅如下：部電腦記住咗一個串數字，代表每隻角嘅坐標位置（vertex list； 代表第  隻角），跟住另一串數字記住邊對邊對角之間有邊（edge list； 代表第  條邊），最後再有一串數字記住邊啲邊之間有表面（face list； 代表第  塊面）。當要用個模型嗰陣，部電腦就會睇吓個用家由乜嘢角度睇緊個模型，計出個模型由嗰個角度睇應該係點嘅樣嘅。

材質貼圖
内文：材質貼圖
材質貼圖（texture mapping）指嘅係，個圖像處理程式要加一啲仔細位、色水、或者表面材質落一個立體模型嗰度。個電腦圖像設計師喺整好咗一個立體模型之後，好多時會想個模型表面唔淨係衹係得純色，而係想個模型望落似真實嘅物體，而真實嘅物體嘅表面好少可真係純色嘅，所以佢哋就會想加啲材質（texture）落個模型嗰度，令到個模型表面好似用（例如）木頭造嘅噉；佢要搵一幅二維嘅圖像返嚟，幅圖像望落似佢想要嗰款材質，然後再教部電腦將幅材質圖貼落去個模型嘅表面嗰度；成個過程可以想像成將一張有圖案嘅紙包落去一件立體物件嗰度噉。
材質貼圖嘅圖解；一個立體模型每個表面都有特定嘅材質。
美國財政部

美國財政部（英文：United States Department of the Treasury）喺1789年成立，係美國聯邦政府嘅國庫同埋負責財政嘅部門。呢個部門負責監督鑄印局（Bureau of Engraving and Printing）同埋美國造幣廠（U.S. Mint）。呢兩個機構負責印刷美元紙幣同埋鑄造硬幣，而財政部就負責執行國內財政體系嘅貨幣流通。財政部通過國稅局收聯邦稅；管理美國政府嘅債務工具；向銀行同埋儲蓄機構發牌同埋監督佢哋；財政部又會就財政政策問題向立法同埋行政部門提供建議。財政部由財政部長管理，佢係內閣成員。美國財政部長嘅法定職責有限，但就鑄幣同埋貨幣印刷等嘅各種嘢向國務卿提供建議。呢兩位官員嘅簽名都會出現喺所有聯邦儲備券（Federal Reserve notes；美元紙幣嘅正式叫法）上面。
美國財政部係喺 1789 年根據國會法案成立，負責管理政府收入。第一任財政部長係喺1789年9月11號宣誓就職嘅亞歷山大咸美頓（Alexander Hamilton）。當年嘅佐治華盛頓總統原本想叫賓州參議員羅拔摩利士（Robert Morris）做呢個位，不過摩利士拒絕咗華盛頓嘅提議，同埋建議咸美頓做呢個位。咸美頓建立咗美國早期嘅金融體系，而且喺當時佢一直係華盛頓政府嘅重要人物。咸美頓嘅相印喺十美元紙幣正面，而背面就印咗華盛頓特區嘅財政部大廈。
廣東菜

廣東菜嘅燒味拼盤；佢係冷盤，有海蜇、叉燒、燒鵝、燒雞、燻蹄等。
雲吞麵
西檸雞
廣東菜（粵拼：Gwong2 dung1 coi3）係中國八大菜系之一，正式啲會嗌做粵菜，係喺廣東同廣西東部等粵人地區流傳嘅傳統煮餸風格，由廣州菜同順德菜等嘅次菜系組成。根據歷史學家嘅研究，廣東菜係喺 10 至 13 世紀嘅南宋時期大致上有咗今日見到嘅樣嘅。嗰時漢人移民潮正值高峰。呢班漢人入面有御廚，佢哋就將嗰時中原嘅煮嘢食技巧帶埋去嶺南，跟手就同南越族嘅固有飲食文化融合埋一齊。打後嶺南做大明嘅港口嗰陣成日都同西人或者東南亞人交流，令到廣東菜又進化咗少少。今日嘅廣東菜已經好多姿多彩，佢成個食譜好長，1965 年嘅「廣州名菜美點展覽會」就數到有成 5457 種餸菜咁多。佢甚至喺國際社會都有啲地位：粵人喺近期歷史度好多次大規模咁移民去外國，去到外國，又將廣東菜改良，改到啱外國人嘅口味，改下改下，就做咗世界上其中一種最多人識嘅美食。

總體特色
廣東菜嘅特色係將唔同嘢食原本嘅味一齊配合，所以呢種風格淨係會用好少量嘅香料，所以好少有啲辛辣嘅菜式，但係佢用咗好多唔同嘅香料，基本上好多嘅廣東菜都會用薑、蔥、糖、鹽、豉油、米酒、澱粉同油，八角，肉豆蔻等。有時為咗除走一啲腥味，會加多些少好似大蒜咁嘅香料，例如煮內臟嗰陣。廣東菜間唔中會用五香粉同白胡椒粉。而為咗保留原味，一般都會煮得清淡啲，所以鍾意用清蒸嘅方式嚟煮，好少可會有啲好濃烈嘅味道。
廣東有豐富嘅農業同水產資源，可以低成本咁提供好多唔同嘅新鮮食材。17 世紀粵人詩人屈大均喺佢本《廣東新語》嗰度咁講：「天下所有食貨，粵東幾盡有之，粵東所有之食貨，天下未必盡也。」咁反映出廣東菜嘅烹調食材涵蓋範圍好廣。廣東廚師最叻將啲嘢食作改變之後，重可以滲透出啲食材原本嘅味道。古代嗰時，廣州菜係「無雞不成宴」，佢擅用食鹽、鹵水等嘅佐料幫手保存同埋調和啲嘢食。對於廣東咁豐富嘅食文化，連喺中原地區都有「有腳的桌子椅子不吃」、「四條腿的板凳不吃，兩條腿的廚子不吃」啲咁嘅俗語嚟形容粵人食嘅嘢種類有幾廣。廿一世紀頭開始，廣東重有咗唔少外省人移民，進一步咁提高咗佢啲嘢食嘅豐富度。
廣東菜強調煮出自然嘅鮮味（粵拼：Sin1 mei6；英文：Umami）。為咗提高嘢食嘅鮮味，廣東菜用嘅豬肉同牛肉通常係嚟自嗰日鏜嘅豬牛。雞鴨多數係幾個鐘頭之前先鏜，而魚更加會畀人一路喺魚缸度養到煮之前。有時廣東菜餐館嘅侍應重會將啲生猛嘅魚蝦攞到去客人嘅枱前面證明啲嘢食喺煮之前重係生嘅。喺粵人嚟睇，香料係用嚟遮住唔新鮮嘅味道，而新鮮嘅海鮮係冇腥味嘅，所以最好嘅烹調方法係清蒸。好似係蒸魚咁，只係需要加少少醬油、薑同蔥，帶出海鮮嘅自然鮮甜味就得。多數餐館都會好鍾意用大蒜同香料去擺脫佢哋啲陳舊嘅海鮮存貨。所以啲人話食廣東菜有一個簡單法則：香料同食物嘅新鮮程度係成反比嘅。

老火湯
杏汁豬肺湯
内文：老火湯
老火湯（粵拼：Lou5 fo2 tong1），俗啲嗌做「老火靚湯」，係廣東菜嘅特色。因為嶺南天氣又熱又濕，令到粵人傳統嚟講都鍾意飲多啲湯水嚟補吓身－喺傳統廣東菜入面，湯水嘅比例通常都比較高。而老火湯呢家嘢就係粵人喺近呢二三百年開始興煲嘅。據講喺 18 世紀嗰陣時，廣東地區唔係好開發到煤炭，搞到廣東人唔理係煮嘢食定係煉鐵都要齋用柴嚟生火。於是廣東人就焗住慳住啲咁去用火，響煮餸嗰陣唔敢大炒大煎，改做用慢火煲湯煲粥－就出咗老火湯呢味嘢。老火湯通常係攞個煲將啲菜、肉、生果、或者藥材慢火煲成幾粒鐘整出嚟，好有營養，重有護膚、護心、明目、降膽固醇同健骨嘅效用。今日嘅粵人成日都會煲老火湯嚟飲。廣東菜其中一種比較大眾化嘅湯就係杏汁豬肺湯。

乾貨
掛起咗嘅鹹魚
雖然廣東菜廚師好注意材料係咪夠新鮮，但係粵菜依然會用乾貨同醃過嘅嘢食。一啲廚師會結合用新鮮材料同乾貨。乾貨通常會先浸喺水度然後先煮，或者會畀人煮一段好長嘅時間，例如係乾鮑同乾貝。至於醃過嘅嘢食，唔單只可以保存好耐，有時佢哋重會因為咁而有獨特嘅味道。
廣東菜度常用嘅乾貨：
冬菇
乾鮑
瑤柱
海參
花膠
蝦米
魚翅
燕窩
菜乾
梅菜
菜脯
腐乳
鹹魚
臘鴨
臘肉
鹹蛋
皮蛋
臘腸
林泳怡

林泳怡（英文：Vicky Lam，1994年1月14號—）係香港女演員同節目主持，2016年出道。2021年參加《全民造星IV》，60強止步。香港電台第二台《晨光第一線》主持。
安東富卡

安東富卡（粵拼：on1 dung1 fu3 kaa1，英文：Antoine Fuqua，1965年5月30號—）係美國電影導演，喺匹茲堡出世。佢喺1992年出道，作品有《王者無敵》、《血仍未冷》同《戰鷹一號》等等。
苯

苯（讀本，粵拼：bun2；英文：Benzene），又叫㷍、安息油，喺常溫下係一種冇色嘅液體，有好勁嘅香味。佢成份C₆H₆，結構係環狀，符號⌬、⏣、PhH。苯可燃，有好勁嘅毒性，亦都係一種致癌物質。苯只可以溶係有機溶劑到。而苯本身都可以做到一種溶劑。
苯比重零點八七八四。沸點攝氏七十九點七度。屬下嘅苯基可以寫成Ph或帶⌬—嘅公式。

反應
苯可以同好多嘢反應。

鹵代反應
一般可以咁樣寫。如果係加溴，咁要加鐵，做咗三氯化鐵做催化劑先。係一種親電芳香取代反應。

硝化反應
加濃硫酸同濃硝酸，會出硝基苯。硝基苯可以用嚟做好多嘢，好似苯胺等。都屬於親電取代反應。

加氫反應
苯加氫，要用鎳、鈀或者白金做催化劑，會出環己烷。

磺化反應
磺化反應可以加濃硫酸、三氧化硫或者發煙硫酸，變成苯磺酸。
黃正宜

黃正宜（英文：Bonnie Wong，1993年2月15號—），藝名阿正，係香港商業電台叱咤903嘅節目主持人。

簡歷
黃正宜早年喺藍田聖保祿中學畢業，喺A-Level考出2A2B1C嘅成績入讀香港中文大學嘅新聞及傳播學院並獲得獎學金，曾經有半年時間喺南韓首爾留學。
大學畢業之後經一位師兄引薦加入當年嘅數碼電台 DBC 成為一個時事節目嘅製作助理。喺 2015 年尾成為二台 Me2 下晝嘅一個節目《也文也武》其中一個主持，直到 2016 年 9 月 7 號數碼電台結業為止。
其後曾經轉職到一間製作公司製作教育相關影片，不過四個月後就裸辭。
期間有大學同學同商業二台嘅節目主持人兼當年大學嘅客席導師區穎琳（急急子）講起數碼電台結業，同時講起阿正做緊「咖啡師」。當時商業二台展開一個新實驗企劃——「由朝到晚」廣播劇《歐陽志強》（from girls to ladies），阿正成為其中一個撰稿員。
喺廣播劇《歐陽志強》完結之後，商業二台再展開另一個培養新人嘅實驗企劃《309 咤叱》，喺 2018 年 9 月尾，被揀選嘅新人可以自己嘗試推出一個個人節目。阿正就以當年分手之後要一個人過情人節同生日嘅同名 Facebook 分享《一位呀唔該！》作為延伸，繼而成為佢首個個人嘅節目，一直到而家。
由於李澄（西瓜）喺 2018 年初離職，阿正以新節目《早！ junior》（Morning! Junior）接替《從晴朗的一天出發——早安！同學早！》（on a clear day - hey, learners!）。另外又以一個戴住一幅長方型黑超嘅造型同埋叫「孟呢・正」嘅身份參與《早霸王》（Good Morning King）其中一個「視電台」嘅環節《識貨之人》。首次粉墨登場係喺 2018 年 3 月 9 號，當日試食紫菜。森美大哥經常喺環節入面話阿正係「咖啡師」嘅緣故，經常有人向阿正查詢相關資格嘅資料，之後亦曾推出自家品牌嘅咖啡豆供粉絲應購。另外亦以《韓曜日》（Hi, JK）去取代《西瓜大發》（Wonder Melon）喺周末介紹日、韓歌曲。代班嘅時候會臨時叫做《阿正呀唔該！》。
2019 年 7 月 8 號，由於節目重組，《一位呀唔該！》由周末節目轉為星期一至五嘅下晝節目。原本佢最後參與《早霸王》嘅環節《識貨之人》喺係 7 月 6 號，之後就會正式脫離《早霸王》團隊。不過森美為咗節目效果而「冤枉」阿正嘅關係，有極強責任感嘅阿正為咗自己嘅清白所以喺 7 月 8 號嗰朝決定再次挑戰大哥試食鴛鴦味芝士蛋糕。
《一位呀唔該！》原本以「一個人嘅挑戰」為基礎，當中有單元挑戰：燒野食、睇戲、影婚紗相等；另外亦有例行挑戰：萬聖節扮鬼、除夕倒數等。當《一位呀唔該！》由周末轉為周一至周五嘅時段播放之後，就加入咗其他環節：《商台女員工》、《派台歌劇院》、《男神請留胃置給我！》、《女人 101》、《特別投訴蓮...》、《mean 姐 speaking》、《痴女正傳》、《阿正啡 s club》、皇牌環節《正媽・正嗎？》（阿正同佢媽咪一齊主持嘅節目）等；其中喺《五十二周派台計劃》中更同善梁子、渡邊焌、legend 哥組成樂隊「fika fika」。
喺 2021 年 5 月 6 號，喺《買定嚟搜》當中，廸偉投訴黃正宜而家唔過嚟客串錄音，即時被傑朱指正：「唔好亂講啊！佢而家紅過你…」。可見佢嘅地位。
2021年9月20號同呂珮琳（Elsie）一齊主持叱咤903節目《Bad Girl佬》。首集嘉賓係呂爵安，並一齊唱同名主題曲《Bad Girl佬》。
《Bad Girl佬》喺5月30號[咩時候？]進行我挑！戰！－IQ 測試。測試之中，阿正鍳定智商為125，而Elsie鍳定智商為116，兩人都屬於優秀級別。阿正喺宣布賽果後搞笑咁恥笑Elsie，自己似係Band 1 頭，而Elsie 似Band 1 尾。

演出
呢個表唔完整，歡迎加料。

舞台劇
《最好的時光》——同名廣播劇播放十周年 by 劇團「三角關係」於 2019 年 5 月 31 號首演；同年 6 月 8 號結束。連同特別加場總共十二場。角色度身訂造同現實一樣飾演返一位 DJ Maggie Cheung。

網絡頻道
《加州女孩 LA Girls》——早於 2019 年中同呂珮琳 Elsie LUI 決定喺 YouTube 以 LA Girls 嘅名義聯合經營網絡頻道並喺 2020 年 4 月 9 號上載首條短片。曾經搵嚟 ViuTV 導演兼 Elsie 男朋友曹梓冲 Alfred CHO 以 low cost cover 嘅形式翻拍欣宜 @princejoyce MV ，更邀請 AnsonBean陳毅燊客串演出，喺 2021 年 4 月 16 號正式上載播放。更以「搞笑女團」身份參與香港綠色建築議會嘅「香港綠色建築周 2020」拍攝《綠建睇樓團》系列。
個人頻道《阿正 AhJeng 》
疊字號

疊字號（粵拼：dip6 zi6 hou6*2）用來表示重複嘅字、詞或者假名，日文裡面用得最多，漢字文化圈裡面而今亦衹有日本會喺正式場合用疊字號。

中文
史頌鼎嘅碑文
商朝有用疊字號簡化書寫最早嘅記錄。右邊幅圖係史頌鼎嘅碑文，佢最後嗰道（左下角）就用兩橫「=」同兩點「〻」來做疊字號，所以「子‗孫‗寶用」，就係「子子孫孫寶用」噉解。爾種疊字號喺古代經常用。
而今喺非正式場合道，會用下面介紹嘅々做疊字號。

日文
日文裡面，重複出現嘅漢字、平假名同片假名會分別用唔同嘅疊字號。

漢字疊字號
日文裡面漢字疊字號係「々」，有指爾個符號係由中文「仝」字轉變而來，不過亦有其它講法。爾個符號本身無固定讀法，不過因為佢生得好似片假名「ノ」同「マ」寫埋一齊噉，所以俗稱「ノマ」（noma）。有唔少日文輸入法，打「ノマ」都可以出「々」俾你揀，另外一啲輸入法就要打「おなじ」先得。

用例
下面係一啲喺日文道用疊字號嘅例子。
時時 → 時々（ときどき）
明明白白 → 明々白々（めいめいはくはく）
赤裸裸 → 赤裸々（せきらら）
複複複線 → 複々々線（ふくふくふくせん）
小小小支川 → 小々々支川（しょうしょうしょうしせん）
雖然日文習慣上唔會用疊字號來代表重複出現但係唔屬於同一個詞嘅字，例如下面兩個例子唔會用疊字號。
会社社長（かいしゃしゃちょう）
民主主義（みんしゅしゅぎ）
但係亦有例外，比如講到結婚同死人，直接將個字寫兩次會令人諗到再婚或者死多次人，所以通常會用疊字號代替。
結婚式式場 → 結婚式々場（けっこんしきしきば）
告別式式場 → 告別式々場（こくべつしきしきば）

平假名同片假名疊字號
下面個表列出咗平假名同片假名疊字號。
例如：
ここ → こゝ（爾道）
バナナ → バナヽ（香蕉）
ぶぶ漬け → ぶゞ漬け（茶泡飯一類嘅嘢食）
另外，喺打棟寫嘅文字道，會用到專門嘅疊字號，個樣好似平假名「く」噉。一般用來代替重複出現嘅由幾個字組成嘅詞。
詩論

《詩論》（粵音：si1 leon6；希臘文：Περὶ ποιητικῆς / Peri poietikês）係古希臘哲學家亞里士多德嘅一本著作，出於約莫公元前三三五年。喺呢本書入便，亞理士多德詳情噉探討詩歌同戲劇方面嘅理論，提出咗好多重要嘅諗頭，係後世西方詩學嘅基礎。
亞里士多德將詩嘅藝術分做韻文式嘅戲劇（包括喜劇、悲劇同薩佗劇）、抒情詩同史詩。亞里士多德主張，呢啲體裁都有摹仿或者係「模擬現實中嘅某啲嘢」嘅功能，不過佢哋可以喺三點上有差異：
韻律、音樂節奏、和聲同旋律
角色嘅優劣
敘事方式：講出一個故仔定係由真人演繹
現存嘅《詩學》文本主要係講戲劇嘅，尤其集中分析悲劇，亦有花唔少篇幅講史詩。
呢本書喺歐美嘅文學同戲劇傳統當中廣受認同，好多相關領域（例如創意寫作）嘅人都會攞本書嚟睇，參考佢啲諗頭。而且仲有唔少學者研究呢本嘢，例如係討論亞里士多德點解喺第十三章同第十四章之間似乎自相矛盾。

背景
呢個胸像描繪亞里士多德。
睇埋：亞里士多德
亞里士多德寫咗好幾篇講美學嘅著作，包括係《詩論》、《政治學》（第八卷）同埋《修辭學》呀噉。喺歐洲，詩論呢本嘢一度失傳咗好耐，要等到中世紀以及早期文藝復興時期，有人將穆斯林學者伊本魯世德寫嘅阿拉伯文版本譯做拉丁文，先至令到詩論重返歐洲，而且本書喺初時並冇受到重視。
喺廿一世紀初，學界嘅詩論文本並唔完整：學者手上淨係有詩論嘅第一卷（專注於悲劇同史詩），而講喜劇嘅第二卷仲係處於「失傳咗」嘅狀態。

總論
《詩學》有六分講法、五分講法、三分講法呢三種分法。五分講法將《詩學》分做：
用悲劇、喜劇、薩堤爾劇、抒情詩同埋史詩來初步討論反映現實嘅詩
悲劇嘅定義、分析同埋寫作規則
史詩嘅定義、分析同埋寫作規則
應對悲劇同史詩嘅批評
比較悲劇同史詩，仲有解釋點解悲劇優於史詩

摹仿
内文：摹仿
亞里士多德（句嘢經過咗重述）：「無論係戲劇定係史詩，喜劇定係悲劇，冚唪唥都係某啲形式嘅摹仿，摹仿緊大自然或者摹仿緊人性，分別只在於佢哋用咩方式嚟摹仿，或者係摹仿緊啲乜。人本性上就鍾意摹仿，因為佢哋可以透過摹仿嚟學習。」
喺《詩學》入面，亞里士多德認為戲劇（包括喜劇同悲劇）同埋詩歌都係模仿或者再現（摹仿）。佢嘅睇法係噉嘅：無論係咩作品，戲劇同詩歌永遠都係模仿緊人類嘅某啲行為同埋情感，而唔同作品分別在於幾樣嘢：
模仿方式：唔同作品可以用唔同方式嚟做模仿，例如敘事詩、戲劇等。
模仿嘅對象：亞里士多德認為，藝術可以模仿真實嘅事物，或者理想化嘅事物。
模仿嘅功能：佢話模仿可以幫助人類學習同埋體驗新嘅事物。
悲劇將人描繪成美好過佢哋嘅實況，而喜劇將人描繪成惡劣過佢哋嘅實況。
淨化作用：特別係喺悲劇方面，亞里士多德提出咗「淨化」嘅概念，即係透過觀賞戲劇，觀眾可以釋放情感，達到心靈嘅平衡。
總嚟講，亞里士多德認為模仿係藝術創作嘅核心，透過模仿，藝術可以反映人性同埋社會。

其他諗頭
睇埋：悲劇缺憾
亞里士多德（句嘢經過咗重述）：「一齣悲劇（以至其他故事）係摹仿緊行動，而行動就表示（做出行動嘅個體）由自主能力... 佢哋嘅存在展現有啲咩係人應該選擇或者避開嘅。」
亞里士多德（句嘢經過咗重述）：「詩人嘅職責，唔係要講返發生咗咩事，而係有乜嘢係可能發生嘅—根據機會率相關嘅原則，有邊啲事件係可能同合理嘅。」
亞里士多德（句嘢經過咗重述）：「情節最好就係能夠令睇嘅人覺得驚訝，但係後面嘅事件又似係前面嘅事件嘅必然結果。」
遷徙自由

遷徙自由 (英文：Freedom of Movement) 係一個人權，意思係一個人應該有喺一個國家之内往來嘅自由，同埋出入一個國家嘅權利。除了探訪之外，一個人亦應該能夠改佢住或者做野嘅地方。
呢個自由喺世界人權宣言嘅第13章表明，亦因爲係國際法嘅規範之一，佢一般都會喺一個國家嘅憲法入面有講。喺世界人權宣言提到：
所有人都有遷徙同埋喺一個國家住嘅自由嘅權利
所有人都有離開任何國家同埋返去自己嘅國家嘅權利
有啲人同組織提議擴濶呢個自由，除了保障國内嘅來往之外，亦應該保障唔同國家之間嘅來往。因爲實際上，遷徙自由係受唔同嘅政府規限，所以喺每個國家，甚至一個國家嘅唔同地區，都其實唔一致。呢啲限制通常都會同公共衛生、國家安全、或者公共秩序等等嘅原因有關。

普遍限制
一般國際性嘅走動都會受到限制。喺一個國家之内，唔少未成年人同埋曾經犯過法嘅人都會有對於遷徙自由嘅限制。主要喺歷史上，有啲國家亦會基於種族或者性別而限制呢個自由。除此之外，當一個國家喺打仗嘅時候，戒嚴就會限制人民嘅遷徙自由。

私人財產
喺私有財產嘅地方，限制遷徙自由嘅現象並唔罕見。喺某啲範圍，喺私有嘅公眾地方，例如商場或者公園，能夠因爲排除某啲人而限制佢哋嘅遷徙自由亦有爭議。同時，如果有私人財產俾其他嘅私人財產包圍，通常都會有法律保證入面嘅人能夠通過外面嘅私人地方嚟入自己嘅財產。
對於未成年人或者法律上唔能夠自主嘅成年人，父母或者監護人一般都有權限制佢哋嘅出入。
喺工作場所，雇主亦有權法律上限制員工嘅走動。

國内限制
政府一般都會為犯法嘅人用監獄嚟限制佢哋嘅走動。某啲唔係坐緊監嘅人，例如有感化令或者被假釋嘅人，都同樣會有對於佢哋嘅遷徙自由嘅限制，嚟保持當地嘅社會秩序。
喺某啲地方，例如喺中國，普遍人民喺國内嘅居住權亦都會受限制。

入境限制
雖然國家一般都會容許其他國家嘅人民入境，但係基本上都會有時限，同埋會要求簽證。如果有人違反呢啲規例，一般都會要坐監或者驅逐出境。
其中一個最出名嘅例外就係神根公約國，佢哋簽了公約同意容許佢哋之間嘅人民，自由咁出入同埋逗留。除此之外，喺某啲特定情況，國家會容許有人長期逗留，例如因爲要遵守人道主義嘅責任而接收難民。
邱靖雅

邱靖雅（1972年12月12號—）係臺灣政治人，國立清華大學語言研究所碩士。
2010年當選第七屆新竹縣竹北市第一選區市民代表，2014年當選第十八屆新竹縣議會議員，隔年3月18號宣告加入民國黨。因為原本有意連任立委嘅黨主席徐欣瑩參選中華民國副總統，宣布退選立委，並於2015年11月21號宣佈民國黨於新竹縣選舉區提名該黨喺縣議會唯一一席議員邱靖雅，即使起步時距第九屆立法委員只淨唔夠兩個月，喺藍綠候選人夾擊下搶下六萬餘票、得票率近四分之一，喺主要經營嘅竹北市只輸畀當選人林為洲695票。
郭伊納

郭伊納係香港親中派人士，曾經係世界武術冠軍，亦係廣東省武術協會國際交流部執行部長，同時擔任禪武堂武術顧問同執行主席。
郭伊納自小習武，喺16歲開始專攻太極，2003年以19歲之齡成為最年輕嘅中國太極世界冠軍，退役後曾經到比利時執教，2014年擔任香港太極拳隊總教練，2019年離開港隊之後去佛山科技學院任教。佢亦係香港理工大學體育科技研究院嘅體育顧問。
喺2016年，佢有份聯署支持香港政府剝奪4名立法會議員（姚松炎，劉小麗，梁國雄，羅冠聰）資格。
敘利亞旗

敘利亞旗，係代表敘利亞嘅旗。旗長闊比例2:3，上中下分別係綠、白、黑三隻色，中間有三粒紅色五角星。
劉建誠

劉建誠（Ztephen Lau），香港親中派政治人物，經民聯及西九新動力成員，曾經係西九新動力深水埗分區統籌主任及總幹事，深水埗居民聯會地區服務處幹事，而家係「中國夢智庫」精神健康事務總監。

政治立場
佢政治立場偏親中派，經常會係喺堅料網及中國日報香港版同其他親中派媒體撰寫文章。其他政治觀點方面，佢主張促進家庭和諧健康同生活與工作平衡、建立優秀精神健康城市。。
張懿宸

張懿宸，香港親中派政治人物。中信資本董事長兼首席執行官。

政治立場
佢政治立場係親中派。有份支持北京未經諮詢或香港人同意，強行訂立嘅《港版國安法》。

選舉經歷
喺2021年9月，佢成為香港特别行政區選舉委員會委員(港區全國政協委員)。
SpaceX第七次星艦軌道試飛任務

第七次星艦軌道試飛任務（IFT-7）係SpaceX第七次星艦全系統聯合發射測試飛行，喺2025年1月16日22:UTC發射。呢次任務會用第二代星艦S33搭配第一代助推器B14。呢次主要係測試星艦喺軌道中部署星鏈衛星嘅能力，將於亞軌道釋放10個第二代星鏈衛星模擬載荷，模擬載荷會沿住星艦相同嘅亞軌道飛行，最後濺落印度洋。
喺IFT-5嘅時候安裝喺B12上嘅第314號猛禽發動機，今次會重新安裝到B14上再進行飛行。FAA喺2024年12月17日發出呢次嘅飛行許可證，規定飛行期間，如果再入時隔熱罩失效、襟翼系統故障、著陸燃燒(Landing Burn)時發動機故障、發動機喺在軌開機測試時故障、或者超重型助推器喺回收時出現故障，只要冇導致人員重傷或死亡、冇對無關財產造成損失，並且碎片全部落喺危險區域內，就無需進行事故調查。而如果SpaceX選擇非受控再入，咁喺發射前就必須通知FAA，屆時星艦嘅損失將會被視為有計劃事件，亦無需進行調查。
根據NASA提交俾FAA嘅文件，IFT-7預計喺2025年1月11日清晨喺德州博卡奇卡發射。呢個時間安排可以令NASA有機會喺印度洋上空夜間記錄星艦再入嘅熱成像畫面。
呢次會係第二代星艦首次發射任務。第二代星艦相比第一代增長咗10英尺（約3.1米），推進劑容量增加咗25%，而且將前襟翼移向背風面，計劃可以達到喺可重複使用嘅情況下，載重100噸嘅有效載荷能力。第二代星艦計劃配備猛禽V3發動機，但目前嘅S33仲係用猛禽V2.5發動機。
楊淼

楊淼，香港親中派人士。

學歷
楊淼喺香港大學社會科學學系畢業，從事過互聯網公司，之後去咗一間國企喺香港嘅金融控股公司工作。

政治立場
佢係香港親中派人士，喺深水埗有進行一啲社區工作。
廖宇軒

廖宇軒，香港親中派政治人物。

政治立場
佢係香港親中派人士，認為甘肅同香港同處『一帶一路』嘅重要節點，兩地應該互補發展。

選舉經歷
喺2021年9月，佢成為香港特别行政區選舉委員會委員(有關全國性團體香港成員的代表)。
2022年，佢喺李家超無提政綱嘅情況下，有份提名李家超參與2022年香港行政長官選舉。

家庭關係
佢係前新界鄉議局副主席廖正亮嘅兒子。
石漢基

石漢基，香港親中派政治人物同出版界商人，漢榮書局老闆。

政治參與
佢係香港親中派嘅支持者。喺2014年，佢有份贊助慶祝中國65週年嘅官方國慶晚會。

選舉經歷
喺2021年9月，佢成為香港特别行政區選舉委員會委員(港區全國政協委員)。

野雞大學頭銜爭議
佢報稱攞到嘅亞洲知識管理學院資深院士頭銜，但有線新聞喺2019年報道，亞洲知識管理學院其實係一間野雞大學，未獲當局認可，比錢就有得攞佢哋唔同嘅頭銜。
黃傑龍

黃傑龍，JP（Simon WONG Kit-Lung）係叙福樓集團執行董事，2011年香港十大傑出青年，澳洲新南威爾士大學畢業生，英國註冊專業工程師同澳洲註冊專業工程師，工商管理碩士，做過國際顧問公司、香港政府同上市公司。2006年幫阿爸黃耀鏗打理叙福樓，搞御苑皇宴，2008年創立株式會社任董事總經理，引入牛角、MMC牛涮鍋等日本品牌。2014年以41歲之齡被委任為太平紳士。

選舉經歷
喺2016年，佢成為香港特别行政區選舉委員會飲食界委員。之後，佢有份提名林鄭月娥參與2017年香港行政長官選舉。

家庭
佢老竇係叙福樓集團創辦人黃耀鏗。
蔡黃玲玲

蔡黃玲玲，MH，JP，香港建制派（親中派）政治人、生意人。

選舉經歷
喺2021年9月，佢成為香港特別行政區選舉委員會委員(港區全國政協委員)。

屋企
佢老公係蔡金山，有一對仔女：蔡珍妮、蔡潤初。
周蘿茜

周蘿茜，香港親中派教育界人士，資深英文科教師。曾經做過福建中學副校長，2009年7月空降基督教臻美黃乾亨小學暨初中學校。
佢有時會就一啲教育議題，接受傳媒訪問。
沈運龍

沈運龍，香港親中派政治人，香港再出發大聯盟發起人之一。
Temu

Temu係一個來自中國嘅電子商務購物平臺，由拼多多營運。
喺2024年5月，一批包括Temu在內嘅公司，被揭發蒐集用戶大量資料，並且同中國共產黨嘅宣傳系統共享。根據市場研究公司羅伊摩根 (Roy Morgan) 2024年3月嘅調查，Temu 係澳洲人認為最唔值得信賴嘅20 個品牌之一，形容佢哋商品嘅圖片同實物不符，質素差，，亦有好多人話，喺Temu買嘢之後，就連銀行帳戶都被黑客入侵，或者自己嘅信息被洩露，係一個充滿騙子嘅組織。
華豐國貨

華豐國貨係一間位於香港北角嘅百貨公司，1963年創立，由親中派政治人周娟娟擔任榮譽董事長。
情態

情態（粵音：cing4 taai3；對應英文：modality），中文又有譯作能願、樣態或者法態，係文法範疇一種，通常作用喺動詞度，講緊一隻語言點樣表達一句嘢啲內容「真實嘅程度」。粵語都有好多方法可以表達情態，例如梗係或者實係表達某樣嘢一定會發生，又或者係啩呢個句尾助詞，表示講嘢嘅人唔肯定句嘢所指嘅事件係咪真確。

基本類型
情態係香港語言學學會嘅建議用詞。
用粵文同英文做例子。
可能：一件事有可能發生。
粵文：「佢聽日有可能返嚟。」
英文："He may come back tomorrow."
肯定：一件事 100% 肯定會發生。
粵文：「佢聽日實會返嚟。」
英文："He will definitely come back tomorrow."
規定（Deontic）：講嘢嘅人認為件事「應該要」發生，唔發生嘅話就唔合乎某啲標準。
粵文：「阿明一定要去坐監。」
英文："A-ming must go to jail."
肖戰

肖戰（粵拼：siu1 zin3，1991年10月5號—），係中國嘅一個男演員，重慶人。
李良驥

李良驥係香港親中派政治人物兼漁農界人士。

選舉經歷
喺2016年，佢成為香港特别行政區選舉委員會漁農界委員。之後，佢有份提名林鄭月娥參與2017年香港行政長官選舉。
曾樹和

曾樹和係香港親中派政治人物。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會鄉議局委員。之後，佢有份提名林鄭月娥參與2017年香港行政長官選舉。
趙忠祥

趙忠祥（粵拼：ziu6 zung1 coeng4；1942年1月16號—2020年1月16號）係中國節目主持，佢喺河北邢臺寧晉縣出世。
11月2號

11月2號係公曆年嘅第306日（閏年第307日），離年尾重有59日。
<< - 11月 - >>



大件事
308年[未記出處或冇根據]：劉淵稱帝，為漢（前趙）太祖。
619年[未記出處或冇根據]：西突厥可汗泥厥處羅可汗畀唐高祖交畀東突厥使臣後被殺。
1868年：新西蘭正式用時區標準時，全國採用。
1936年：加拿大廣播公司（CBC）成立。
1949年：中國共產黨中央委員會決定喺中央人民政府人民革命軍事委員會（中文：中央人民政府人民革命军事委员会）下設民用航空局（中文：中国民用航空局），受空軍司令部領導。
1956年：蘇聯出兵匈牙利首都布達佩斯鎮壓反蘇運動，蘇軍殺死幾百個匈牙利人，另外有幾千人流亡國外。
1967年：蘇聯慶祝十月革命五十週年，莫斯科紅場舉行閱兵，並展出武器。
1967年：美國Graphic Artists Guild（可以譯平面美術工作者公會）成立。
1986年：第8屆朝鮮最高人民會議選舉。
1999年：香港特別行政區政府同迪士尼公司達成協議，落實响竹篙灣起香港迪士尼樂園，樂園响2005年9月落成。
2000年：第一批機組人員、太空人到達國際太空站。
1982年

1982年係平年，元旦係禮拜五。

4月
4月2號：阿根廷入侵福克蘭群島（馬維娜斯群島），福克蘭戰役爆發。
4月25號：以色列軍隊完成撤出西奈半島。
4月26號：香港地下鐵路旺角及油麻地站，觀塘綫及荃灣綫兩站啟用。

5月
5月6號：九廣鐵路英段首階段電氣化工程完成，九龍至沙田近郊線電氣化列車正式啟用。
5月8號：第25任香港總督麥理浩勛爵卸任。
5月10號：香港地鐵荃灣綫荃灣至茘景及太子（而家叫港鐵荃灣綫）通車。
5月17號：香港地鐵荃灣綫增設四站（而家叫港鐵荃灣綫）通車。

6月
6月14號：英國同阿根廷簽停戰協議，福克蘭戰役完。
6月29號：香港嘅機場隧道（而家叫啟德隧道）啟用。

9月
9月27號：英國首相戴卓爾夫人喺北京同趙紫陽展開對話，趙紫陽話中國政府要收返香港，但唔會影響香港繁榮穩定。香港恒生指數隨即跌25點。

11月
11月1號：羅湖站重建完工。
11月8號：中國大陸頒佈第一批國家級風景名勝區，有44個入選。

文學
《尋羊的冒險》（羊をめぐる冒険）：日本小說家村上春樹嘅長篇小說。
吳佩隆

吳佩隆（英文：Ng Pui Lung Kevin，1992年3月8號—）係香港男演員/魔術師/主持，亦係香港少數擁有「The Impulse Company Techniques for Actors」教學證書嘅演技導師，以教授Meisner Technique為主。曾經教授「2024 TVB藝員訓練班」Meisner Technique。

簡歷
吳佩隆以前讀循理會白普理基金循理小學同埋沙田循道衛理中學，2015年香港演藝學院戲劇學院畢業，攞到藝術學士（榮譽）學位，主修表演。2017年加入無綫電視；2021年8月由基本藝人改經理人合約，而家係自由身演員。
2020年加入兒童節目「Think Big 天地」，成為兒童節目主持，後來節目改革為「Hands Up」，並喺節目中嘅短劇飾演「芝士大亨」。
楊玳詩

楊玳詩（英文：Daisy Yeung，1965年8月11號—）係香港女生意人，英皇資本集團主席。香港出世，籍貫廣東潮州。

生平
楊玳詩為英皇集團主席楊受成次女，於1988年在美國三藩市大學取得工商管理學士學位後，曾於美國的公司從事電腦管理工作。1991年回港後加入英皇集團，曾任職多個部門。
1996年調任英皇證券集團（後易名英皇資本集團，港交所上市編號：717），後晉升至董事總經理、行政總裁、主席。並出任證券商協會永遠名譽會長兼董事等職，於2016及2021年當選香港選舉委員會金融服務界委員。

家庭
楊玳詩有一女兒，英文名Meagan，童年時患有羊癇症，因照顧女兒的經歷，楊玳詩積極參與慈善活動。其婚姻生活低調，丈夫身份未受廣泛報道，有指其丈夫是地產商人林承輝，於2008年已離婚，楊玳詩亦在2011年的訪問中曾提及丈夫2000年代於澳門工作。
威爾頓

威爾頓（Designs On Rome），係一隻香港賽馬馬匹，2010年喺愛爾蘭出世，曾經喺2013-14馬季做咗香港馬王，係鄭強輝家族名下馬匹當中，成就最高嘅一匹。
2017年6月8號，威爾頓正式宣布退役，退役後喺澳洲維省Living Legends牧場頤養天年，2025年1月16號因病去世（死因係腹絞痛），終年15歲。
解風福岡

《解風福岡》（Fukuoka Unlock）係香港無綫電視製作嘅遊埠節目，《解風東京》同《解風大阪》續作，頭4集由2024年10月1到4號禮拜二到五20:30-21:00喺TVB Plus播，之後10月7號開始逢禮拜一、二、四、五同一時段播，由杜如風主持。節目會介紹疫情過後嘅日本福岡遊埠資訊。

節目調動
呢個節目原定有17集，計劃喺2024年9月30號首播，但因為首播前幾日將呢個時段改做直播《國慶75周年新生代千人合唱賀國慶》，所以呢個節目順延到10月1號首播，並將最後兩集合併成一集60分鐘加長版，喺10月25號20:30到21:30播。
香港科技大學

香港科技大學（粵拼：hoeng1 gong2 fo1 gei6 daai6 hok6；英文：The Hong Kong University of Science and Technology，縮寫HKUST），簡稱科大，又叫清水灣大學，係香港第三間大學。響1991年10月招收第一批學生。大學校園響清水灣半島，依山面海，飽覽牛尾海景色。
科技大學而家有四個學院，分別係商學院、理學院、工學院同人文社會科學學院。截至2021年，大學有學生16848人，教學人員738人。科大仲有喺廣東省開設咗好多研究機構，而位於廣州市嘅香港科技大學（廣州）新校舍亦都會喺2022年開始啟用。
雖然科大淨係建校三十年，但係已經成為咗亞洲甚至係全球領先各研究大學之一，被認為係世界上發展最快嘅大學之一。喺2021年，科大喺QS世界大學排名第34位同埋泰晤士高等教育世界年輕大學排名第3位。

歷史
香港科技大學係因為1980年代經濟結構轉變而起。因為香港已經進入經濟轉接期，香港政府預期香港會轉向高科技同商業，工商業要求有更多大學生配合。所以當時香港政府就決定起第三間大學，配合呢個需要。咁啱呢個時候中英已經簽咗聯合聲明，英國會響1997年交香港畀中華人民共和國，英軍就一批批撤走。響1986年，響大埔仔嘅高希馬兵房清走用來起香港科技大學，喺之前香港童軍總會重響個地方搞咗個大露營。
1988年，大學重未起好。吳家瑋就做咗呢間未來大學嘅校長。起緊呢段時間，香港嘅通貨膨脹好犀利，所以好快就超支。到佢起好第一期，超支呢一項就備受各方指責。因為大學設備先進，所以俾社會抨擊係勞斯萊斯大學，俾人話奢侈。另一方面，間大學無用比賽第一名個設計，亦都俾議員質疑。呢啲批評響大學初頭幾年一直無停過。更加弊嘅係，香港賽馬會同政府畀嘅錢係唔夠起第三期，所以吳校長一直周圍搵人捐錢去起埋其餘部份。不過，經過大學多年努力，亦證明到當年投資係物有所值，近來亦唔見有人提起呢啲批評。
1991年間學校未起好嗰陣，第一批學生已經響尖沙嘴上堂。
到咗今時今日，香港科技大學已經成為全球其中一間最頂尖嘅大學，科大喺唔同嘅院校排名亦都名列前茅。
夜漫遊

《夜漫遊》（英文：Night Vibes Asia）係香港MakerVille製作嘅遊埠節目，由余逸思同馮卓然主持，2024年8月18號到10月20號逢禮拜日20:00—20:30喺香港電視娛樂ViuTV播。兩位主持會前往中國成都、青島同韓國首爾去體驗三個地方嘅夜生活。
廖鳳香

廖鳳香，香港親中派政治人物兼教育界人士。香港幼稚園教育專業交流協會副主席。

選舉經歷
喺2021年9月，佢以「教育專業聯盟」名義參選選舉委員會界別分組選舉，當選成為香港特别行政區選舉委員會教育界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
趙必匡

趙必匡，香港親中派政治人物兼天主教界人士。安昇國際商務拓展有限公司董事長。

選舉經歷
喺2021年9月，佢成為香港特别行政區選舉委員會宗教界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
莊紹綏

莊紹綏（英文：Alan Chuang），福建泉州人，香港親政府陣營（傳統親中派）政治人（民建聯成員、第10至13屆全國政協香港委員、第9至10屆全國僑聯常委）、生意人（莊士集團第二代掌門人）。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會政協委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會委員(港區全國政協委員)。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。

屋企人
老頭莊重文（莊碧榮），阿哥莊紹樑，仔女莊家彬、莊家豐、莊家淦、莊家蕙，侄仔莊家駿、莊家驊。
詹劍崙

詹劍崙（Ricky Chim，1969年—）係香港親中派政治人物兼商界人士，前立法會議員詹培忠個仔。

涉及詐騙醜聞
喺2021年11月，佢同詹培忠被控兩項串謀詐騙罪，當中涉及上市公司「亞洲資源」買殼嘅事，被判有罪。

選舉經歷
喺2021年9月，佢當選成為香港特别行政區選舉委員會金融服務界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名謝偉俊同埋鄧飛。
郭浩景

郭浩景（Calvin Kwok，1979年—），香港商界親中陣營政治人、中國工商銀行金融計量分析師，新民黨社區發展主任。

選舉經歷
喺2021年9月，佢當選成為香港特别行政區選舉委員會金融界界別委員。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
譚光舜

譚光舜，香港親中派政治人物兼旅遊界人士。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會旅遊界委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會旅遊界委員。之後佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
靳麗娟

靳麗娟，香港親中派人士。

政治立場
佢係香港親中派一員。

選舉及提名經歷
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
雪月花

18 世紀日本畫家酒井抱一畫嘅一幅畫；幅畫描繪咗雪（左）、月（中）同花（右）。
雪月花（日文：雪月花／せつげつか setsugetsuka ）係日本嘅文學同藝術當中成日出現嘅慣用語，或者可以算係一種橋段，指緊啲人用雪、月同花三樣事物嚟代表大自然當中嘅美。雪月花據講係由江戶時代（一六〇三年至一八六八年）起盛行嘅。
雪月花嘅典故，據講出自唐朝詩人白居易嘅七言律詩《寄殷協律》：
「
五歲優游同過日，一朝消散似浮雲。琴詩酒伴皆拋我，雪月花時最憶君。幾度聽雞歌白日，亦曾騎馬詠紅裙。吳娘暮雨蕭蕭曲，自別江南更不聞。
」
依首詩入面嗰句「雪月花時最憶君」意思係話「見到雪月花嗰時最會諗起你」噉解。

畫藝
雪月花主題亦都有出現喺日本嘅傳統畫藝當中。例子有江戶時代畫家勝川春章（一七二六至一七九三年）所畫嘅三卷，幅圖三格分別描繪咗一個女人同雪月花當中其中一樣：
方志駒

方志駒（Fong Chi-Kui Vernon），又叫方子駒，係香港男演員，2004年出道，拍過唔少電影，又拍過香港電台電視劇，ViuTV同邵氏兄弟電視劇。
幸卓輝

幸卓輝（英文：Matthew Han，1993年—），係香港男藝人，本嚟係模特兒，2022年加入太陽娛樂後開始做演員工作。

演出
呢個表唔完整，歡迎加料。
劉綽琪

劉綽琪（Patricia Liu，1975年2月7號—），原名劉依清，曾使用藝名劉倬琦，係香港女藝人，1997年度香港小姐候選佳麗，前任無綫電視同亞洲電視女藝員。

簡歷
劉綽琪係私生女，曾就讀東華三院李潤田紀念中學，之後去美國夏威夷留學，大學主修商業。畢業後曾經喺國泰航空做空中服務員。
1997年以原名劉依清參加香港小姐競選。落選後，喺1998年改藝名劉綽琪加入無綫電視，成為合約藝員，參演過多套電視劇，亦喺多個清談節目（例如《犀牛俱樂部》、《K-100》擔任主持），佢亦喺2005年開始，喺香港電台主持節目，又喺報紙專欄寫作。
2019年3月，多個媒體報道，劉綽琪喺中上環鬧市唔同地方狂貼街招控訴陳志雲、何麗全以權謀私，又聲稱自己生命受威脅，事後佢承認自己一直患有情緒病，需要食藥治療，但就否認自己有咁做。

感情生活
劉綽琪曾經喺社交網站表示會喺2015年2月7號結婚，但婚後兩年丈夫患癌病逝。
劉紫鳳

劉紫鳳（Kenix Lau Chi Fung，1982年5月10號—），係香港新聞記者同埋主播從業員，曾經做過無綫電視同有線電視記者。